Tilføjet 3. september 2016 efter udgivelse: Vi begik en fejl i researchen af denne historie ved blandt andet ikke (i højere grad) at opsøge Karina Pedersens familie for at forholde dem historien.







“Hun er helt i chok,” siger Karina Pedersen og kigger undersøgende på mig.

Hun taler om mig, og hun har ret.

Karina Pedersen sidder ved siden af sin redaktør på Gyldendal og taler om sin bog Helt ude i hampen. Den består af en række mails, som hun har skrevet til sin barndomsveninde for et par år siden, og bogen giver et barsk indblik i underklassen i en boligblok i Fredericia.

Hendes mor var alkoholiker på kontanthjælp, og i bogen skriver Karina Pedersen, hvordan moren låste sig inde på sit eget værelse med frugt og chokolade, mens hendes fem børn ikke fik aftensmad. Moren kom først ud, når de var gået i seng.

Nogle gange slog hun dem i deres senge, mens de sov, med bøjler eller grydeskeer. En gang fik hendes storebror nok, løftede moren op i kraven og sagde:

“Nu holder du op med at slå mine søskende.”

Det hjalp ikke.